पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश में शनिवार को 17,652 नए केस आए और 160 मरीजों की मौत हो गई। लेकिन अच्छी खबर यह है कि 18 से 44 साल की उम्र वालों का टीकाकरण शुरू हो गया। टीकाकरण शुरू होने के साथ ही यह चिंता भी सताने लगी थी कि वैक्सीन का प्रबंध कैसे होगा? ऐसे में केंद्र से बड़ी राहत मिली है। अगले 15 दिन में केंद्र हमें 17.34 लाख टीके देगा। यह सभी राज्यों को आवंटित होने वाले टीकों में तीसरे स्थान पर है।
देश में अभी 32.76 लाख एक्टिव केस हैं। वहीं राजस्थान में एक्टिव केस का आंकड़ा 1.8 लाख के पार चला गया है। यानी देश के कुल एक्टिव केस का 5.56% यहीं हैं। ऐसे में केंद्र ने मई के पहले 15 दिन के लिए राजस्थान को 17,34,850 टीके आवंटित किए हैं। पूरे देश में करीब 2.15 करोड़ टीके आवंटित होंगे। इस हिसाब से प्रदेश को कुल टीकों का 8.10% हिस्सा दिया जाएगा। प्रदेश सरकार ने भी कोविशील्ड के 5.44 लाख टीके अलग से मंगवाए हैं। ऐसे में 15 दिन में हमारे पास कुल 23 लाख टीके होंगे। इसलिए खुलकर टीकाकरण के लिए आगे आएं।
पहले दिन प्रदेश में 18+ वाले सिर्फ 2397 ने लगाए टीके
प्रदेश में शनिवार को टीका उत्सव धीमा रहे। पूरे प्रदेश में सिर्फ 54082 टीके ही लगे। इनमें भी 18 से 44 साल की उम्र वालों को सिर्फ 2397 टीके लगे। हालांकि, केंद्र से मई के पहले 15 दिन की खेप मिलने के बाद यह तस्वीर बदलेगी। शनिवार तक प्रदेश में पहली और दूसरी दोनों डोज मिलाकर 1.30 करोड़ टीके लग चुके हैं।
18+ के गंभीर रोगियों को पहले टीका लगाएं, घट सकती हैं मौतें
प्रदेश में 18 से 44 साल की उम्र के करीब 3.50 करोड़ लोग हैं। केंद्र से बड़ी राहत मिलेगी, लेकिन ये टीके 45+ वालों के लिए होंगे। हालांकि, उपयोग राज्य को ही करना है। प्रदेश ने 18+ वालों के लिए जो टीके ऑर्डर किए हैं, उन्हें पहले गंभीर बीमारों को लगाया जा सकता है। विशेषज्ञों का मानना है कि ऐसा करने से मौतें रुक सकती हैं। देश में 45+ वालों को भी टीका लगाते समय पहले गंभीर बीमारी से ग्रस्त लोगों को प्राथमिकता दी गई थी।
सीएम बोले- 18+ वालों को फ्री टीका लगाए केंद्र; लोगों से शादियां टालने की अपील
सीएम अशोक गहलोत ने शनिवार को चिरंजीवी स्वास्थ्य बीमा योजना का भी शुभारंभ किया। इस दौरान उन्होंने 18+ के लिए भी निशुल्क टीकाकरण का शुभारंभ किया और जयपुर, अजमेर और जोधपुर में टीका लगवाने वाले 18+ के युवाओं से संवाद किया। सीएम ने कहा कि चिंरजीवी योजना का लाभ हर राजस्थानी तक पहुंचाने के लिए सभी परिवारों का पंजीयन आवश्यक है।
इसलिए 31 मई तक पंजीयन करें। टीके को लेकर कहा कि महामारी से बचाव के लिए हमेशा टीकाकरण निशुल्क किया गया है। पूरे देश में सभी को फ्री टीका लगवाने की मांग हमने केंद्र से की थी।। अब राज्य सरकार 3 हजार करोड़ रुपए का वित्तीय भार वहन करेगी। सीएम ने संक्रमण को देखते हुए लोगों ने शादियां टालने की अपील भी की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn